- Jeg er ikke kendt for smålighed, men det gav et gip i mig, da jeg hørte, at Løkke i fødselsdagsgave - af partiet - havde fået en frit valgt ferie for hele familien, hvorhen han ønsker!

Sådan indleder den svindeldømte finansmand Klaus Riskær Pedersen et langt indlæg på sin Facebook-profil, hvor han sender en sviner efter Lars Løkke Rasmussen og Venstre.

Partiet og formanden er i denne uge kommet i massiv modvind, efter det er kommet frem, at Venstre har betalt tøj til Lars Løkke til en værdi af 152.000 kroner, ligesom V-formandens familie er blevet sendt til Mallorca på partiets regning.

Dertil kommer, at Lars Løkke på sin 50 års fødselsdag i torsdags fik et rejsegavekort på 50.000 kroner, som var delvist finansieret af Venstres Landsorganisation. Og det falder ikke i god jord hos Klaus Riskær, der også flere gange tidligere har kastet sig ud i kritik af Lars Løkke og andre Venstre-politikere.

Lars Lække får overrakt et gavekort til en rejse for hele familien - et gavekort, der er delvist finansieret af Venstres Lansdorganisation. (Foto: Tariq Mikkel Khan)

'Hvad fanden tænker de på?'

- Nu antager jeg, at Løkke er smart nok til ikke at gøre det i GGGI-stil, men alligevel. Og så skal der jo svares fuld indkomstskat af beløbet! Noget jeg antager er med i gaven? Uanset om der nu skal demonstreres 'øjenhøjde' og hele familien ender på et Norwegian flight til Solkysten, så med skat så er dette en gave der må trille op mod 50.000 kr, lyder det, inden han fortsætter:

- Jeg tvivler på det vil ske i erhvervslivet. Og jeg er næsten 100% sikker på, at det er helt og aldeles upassende i et politisk parti, hvor folk bidrager med medlemskontingenter på 100-200 kr. Og især i en organisation der er støttet med alturistiske statsmidler. Hvad fanden tænker hele denne flok på? Hvis der bare havde været et milligram af politisk fingerspidsfølelse tilbage hos Løkke, så skulle han (ville jeg!), foran hele receptionen, pressen m.v. have afslået gaven og fyret partisekretæren på stedet!

Brug for oprydning

Svineren kommer fra lidt uventet side, eftersom Klaus Riskær ikke selv er kendt for at være en mand med en god pengemoral. Finansmanden er to gange dømt for bedrageri og mandatsvig og har brugt adskillige år bag tremmer. Men det stopper ham ikke i at lange ud efter Løkke, der i den gang er kommet i 'økonomisk' modvind på grund af flere bilagssager.

- Nu tror jeg der bliver brug for en større oprydning i V, og jeg er ret sikker på at landsorganisationen slår til. Med i gryden ryger så Pind og Jensen (må man håbe for partiet), da Pind jo har kaldt Løkkes adfærd for en 'moralsk statsminister' (hvad tænker tossen på), og Jensen blot i al almindelighed har demonstreret total mangel på politisk selvstændighed. Det bliver en varm sommer, afslutter Riskær.